text: Els mossos detecten una moto que circulava a 191 km/h en un tram limitat a 70 km/h
  Els Mossos d'Esquadra de l'Àrea Regional de Trànsit (ART) de Girona han denunciat un conductor per haver comès, presumptament, un delicte contra la seguretat viària en circular a 191 km/h en un tram on la limitació de velocitat és de 70 km/h.
  A les tres de la tarda de dijous 30 de desembre de 2010, mossos del sector de Trànsit de Girona estaven fent un control preventiu de velocitat al punt quilomètric 100,5 de la carretera N-141, al municipi d'Anglès (la Selva), quan van observar una motocicleta que circulava a gran velocitat. Com va indicar el radar, circulava a 191 km/h en un punt on la velocitat màxima permesa és de 70 km/h.
  Atès que el conductor de la motocicleta va sobrepassar en més de 80 km/h el límit permès en una via interurbana, es van instruir diligències policials i se li va imputar un delicte contra la seguretat viària, tipificat a l'article 379 del Codi Penal. L'home va ser citat amb posterioritat per tal que es presentés al jutjat en funcions de guàrdia de Santa Coloma de Farners.